উপজেলা শহরটিতে থাকাকালীন আমিও বিকেলবেলা সময় পেলে স্থানীয় বড়ো মাঠটাতে গিয়ে বসতাম। আমরা দু-চারজন সহকর্মী একসঙ্গে বসে গল্পসল্প করতাম, মাঠে কিশোরদের ছুটোছুটি খেলাধুলা দেখতাম। একসময় খেয়াল করলাম মাঠের আশেপাশে ১০-১২ বছর বয়সের কিছু শিশুও ছড়িয়েছিটিয়ে বসে থাকে। চাতকপাখির মতো তাকিয়ে থাকে মাঠে বড়োদের খেলার দিকে। মাঝেসাঝে বল মাঠের বাইরে এলে বলটা খুঁজে ছোট্ট এক শটে মাঠে ফেরত পাঠানোর আনন্দে শিশু-চোখগুলোতে যে-অপার্থিব আনন্দ নেচে উঠত আমি তা মুগ্ধ হয়ে দেখতাম।